હાર્વડ બિઝનેસ રિવ્યુ પ્રમાણે ૨૧ દેશોમાં ૬૫૦૦ સ્ત્રીઓ પર કરેલા સંશોધન બાદ જાણવા મળ્યું કે ભારતીય સ્ત્રીઓ સૌથી વધુ તાણમાં જીવે છે. ૮૭ ટકા ભારતીય સ્ત્રીઓએ કહ્યું કે તેઓ મોટાભાગે સતત તાણ અનુભવતી હોય છે. જ્યારે ૮૨ ટકાએ કબૂલ્યું છે કે તેમને રિલેક્સ થવાનો સમય પણ નથી મળતો. હાર્વડ બિઝનેસ રિવ્યુના આર્ટિકલ પ્રમાણે ૨૫ થી ૫૫ વરસની મહિલાઓ જ વધુ તાણ અનુભવતી હોય છે. આપણી પારંપરિક કુટુંબ વ્યવસ્થા અને સારી વહુ, સારી પત્ની, સારી દીકરી, સારી માતા હોવાની અપેક્ષા ભારતીય મહિલાઓને સતત તાણમાં રાખે છે. પરિસ્થિતિ બદલાઈ હોવા છતાં સ્ત્રી પ્રત્યે રખાતી અપેક્ષા અને સ્ત્રી પોતે પુરવાર થવાની દોડમાં સતત તાણભરી પરિસ્થિતિમાં જીવતી હોય છે.